สวัสดีค่ะ มีเรื่องจะสอบถามหน่อยค่ะ พอดีแฟนหนูเขาฉี่ออกมาเป็นสีออกน้ำตาล และอสุจิเป็นสีออกน้ำตาลค่ะ ไม่ทราบว่าเป็นอะไรและเป็นอันตรายไหมค่ะ เป็นมาเกือบอาทิตย์แล้วค่ะ
สวัสดีค่ะ น้ำสุจิที่มีสีน้ำตาล และปัสสาวะที่มีสีน้ำตาล อาจเกิดจากการที่มีเลือดปนได้ ซึ่งการที่มีเลือดปนในน้ำอสุจิและปัสสาวะนั้น อาจเกิดจากสาเหตุ เช่น- ท่อปัสสาวะ หรือ กระเพาะปัสสาวะอักเสบจากการติดเชื้อ แต่จะมีอาการผิดปกติทางปัสสาวะร่วมด้วย เช่น ปัสสาวะบ่อย ปวดท้องน้อยหรือองคชาตขณะปัสสาวะ ปัสสาวะขัด ปัสสาวะขุ่น มีกลิ่นเหม็น เป็นต้น- อัณฑะอักเสบ (orchitis) หรืออัณฑะอักเสบร่วมกับท่อนำน้ำเชื้ออักเสบ (epididymitis) ซึ่งอาจเกิดจากเชื้อไวรัสที่ทำให้เกิดโรคคางทูม หรือเชื้อแบคทีเรียที่เป็นโรคติดต่อทางเพศสัมพันธ์ เช่น หนองในแท้ หนองในเทียม หรือเป็นเชิ้อแบคทีเรียที่ทำให้เกิดโรคติดเชื้อทางเดินปัสสาวะ อาการคือ ปวดเจ็บอัณฑะ อัณฑะบวม ปวดหรือเจ็บเวลาปัสสาวะหรือหลั่งน้ำอสุจิ น้ำอสุจิเป็นเลือด ปัสสาวะเป็นเลือด มีหนองตรงปลายท่อปัสสาวะ เป็นต้น- ต่อมลูกหมากอักเสบจากการติดเชื้อ อาการคือ มีไข้ ปวดท้องน้อย หรือปวดรอบโคนอวัยวะเพศ ปวดเวลาหลั่งน้ำอสุจิ น้ำอสุจิเป็นเลือด ปัสสาวะบ่อย กลั้นปัสสาวะไม่ได้ ปัสสาวะขัด ปัสสาวะขุ่น มีกลิ่นเหม็น ปัสสาวะเป็นเลือด เป็นต้น สาเหตุอาจเกิดเชื้อแบคทีเรียที่เป็นโรคติดต่อทางเพศสัมพันธ์ หรือเชิ้อแบคทีเรียที่ทำให้เกิดโรคติดเชื้อทางเดินปัสสาวะ- ต่อมลูกหมากอักเสบที่ไม่ได้เกิดจากการติดเชื้อ มักพบในคนอายุมาก ไม่ทราบสาเหตุการเกิดที่ชัดเจน อาการคือมีปวดท้องน้อย ปวดรอบโคนอวัยวะเพศ อาจปวดร้าวไปที่องคชาต หรือที่ถุงอัณฑะ อาการปวดจะเป็นๆหายๆ มีอาการปวดเวลาปัสสาวะ ปัสสาวะขัด ปัสสาวะไม่พุ่ง กลั้นปัสสาวะไม่อยู่ ปวดเวลาหลั่งน้ำอสุจิ น้ำอสุจิเป็นเลือดได้- มีนิ่วในกระเพาะปัสสาวะ มีก้อนเนื้อและมะเร็งในกระเพาะปัสสาวะ- มีนิ่วในไต โรคของไตบางชนิด มะเร็งที่ไต- ต่อมลูกหมากโต มะเร็งต่อมลูกหมากดังนั้น หากน้ำอสุจิยังคงเป็นสีน้ำตาล แนะนำควรไปพบแพทย์เพื่อตรวจหาสาเหตุค่ะ ในเบื้องต้น ก็ควรดื่มน้ำเปล่ามากๆ ร่วมด้วย ไม่กลั้นปัสสาวะ และอาจงดการมีเพศสัมพันธ์ไปก่อนชั่วคราวค่ะ